Anexa nr. 5

laRegulamentul privind modul de trecere

a frontierei de stat  a mărfurilor

supuse controlului Agenției Naționale

pentru Siguranța Alimentelor

**CERINȚE**

**privind introducerea în Republica Moldova a mărfurilor de origine**

**animală sau nonanimală de către persoanele fizice**

**I. Obiectul**

**1.** Prezenta anexă stabilește normele privind introducerea în Republica Moldova de către persoanele fizice a mărfurilor de origine animală și nonanimală, fără caracter comercial, care fac parte din bagajul călătorilor sau fac obiectul unor transporturi mici către persoane private, sau sînt comandate la distanță (de exemplu prin poștă) și livrate consumatorilor.

**2.** Prezenta anexă are drept obiectiv controlul și eradicarea bolilor animalelor, în unele cazuri transmisibile la oameni sau împotriva organismelor dăunătoare plantelor ori produselor vegetale, precum și asigurarea protecției mediului împotriva riscurilor care ar putea fi reprezentate de organismele modificate genetic (OMG) sau de produsele de protecție a plantelor.

**II. Normele privind introducerea în Republica Moldova a mărfurilor**

**de origine animală sau nonanimală de către persoanele fizice**

**3.** Mărfurile de origine animală destinate consumului uman personal, astfel cum sînt menționate la pct. 4 lit. a), b) și d) din anexa nr. 2 la Hotărîrea Guvernului nr. 1408/2008 cu privire la aprobarea unor norme sanitar-veterinare, se introduc de către persoanele fizice după cum urmează:

1) se interzice introducerea de către persoanele fizice a următoarelor produse:

|  |  |  |
| --- | --- | --- |
| **Codul NC** | **Descriere** | **Calificare și explicație** |
| ex (0201-0210) | Carne și organe comestibile | Cu excepția pulpelor  de broască  (codul NC 0208 90 70) |
| 0401-0406 | Lapte și produse lactate | Toate |
| 0504 00 00 | Intestine, vezici și stomacuri de animale, întregi sau bucăți, altele decît cele de pește, proaspete, refrigerate, congelate, sărate sau în saramură, uscate sau afumate | Toate, cu excepția intestinelor |
| 1501 00 | Grăsime de porc (inclusiv untură) și grăsime de pasăre, altele decît cele de la poziția 0209 sau 1503 | Toate |
| 1502 00 | Grăsimi de animale din speciile bovine, ovine sau caprine, altele decît cele de la poziția 1503 | Toate |
| 1503 00 | Stearină din untură, ulei de untură, oleostearină, oleomargarină și ulei de seu, neemulsionate, neamestecate și nici altfel preparate | Toate |
| 1506 00 00 | Alte grăsimi și uleiuri animale și fracțiunile acestora, chiar rafinate, dar nemodificate chimic | Toate |
| 1601 00 | Cîrnați, cîrnăciori, salamuri și produse similare, din carne, din organe sau din sînge; preparate alimentare pe baza acestor produse | Toate |
| 1602 | Alte preparate și conserve din carne, din organe sau din sînge | Toate |
| 1702 11 00  1702 19 00 | Lactoză și sirop de lactoză | Toate |
| ex 1901 | Extracte de malț; preparate alimentare din făină, crupe, griș, amidon, fecule sau extracte de malț, care nu conțin cacao sau care conțin cacao într-o proporție de sub 40% din greutate, calculată pe o bază complet degresată, nedenumite și necuprinse în altă parte; preparate alimentare din produsele de la pozițiile 0401-0404, care nu conțin cacao sau care conțin cacao într-o proporție de sub 5% din greutate, calculată pe o bază complet degresată, nedenumite și necuprinse în altă parte | Numai acele preparate care conțin carne și/sau lapte |
| ex 1902 | Paste alimentare chiar fierte sau umplute (cu carne sau cu alte substanțe) ori chiar altfel preparate, cum ar fi spaghete, macaroane, fidea, lasagna, gnochi, ravioli, caneloni; cușcuș, chiar preparat | Numai acele preparate care conțin carne și/sau lapte |
| ex 1905 90 | Produse de brutărie, de patiserie și biscuiți, chiar cu adaos de cacao; ostii, cașete goale de tipul celor utilizate pentru medicamente, vafe cu capac, paste uscate din făină, din amidon sau din fecule în foi și produse similare | Numai acele preparate care conțin carne și/sau lapte |
| ex 2004 | Alte legume preparate sau conservate altfel decît în oțet sau acid acetic, congelate, altele decît produsele de la poziția 2006 | Numai acele preparate care conțin carne și/sau lapte |
| ex 2005 | Alte legume preparate sau conservate altfel decît în oțet sau acid acetic, necongelate, altele decît produsele de la poziția 2006 | Numai acele preparate care conțin carne și/sau lapte |
| ex 2103 | Preparate pentru sosuri și sosuri preparate; condimente și produse de asezonare, amestecate; făină și pudră de muștar și muștar preparat | Numai acele preparate care conțin carne și/sau lapte |
| ex 2104 | Preparate pentru supe, ciorbe sau supe-cremă; supe, ciorbe sau supe-cremă preparate; preparate alimentare compuse omogenizate | Numai acele preparate care conțin carne și/sau lapte |
| ex 2105 00 | Înghețate și alte produse similare sub formă de înghețată, comestibile, cu sau fără cacao | Numai acele preparate care conțin lapte |
| ex 2106 | Preparate alimentare nedenumite și necuprinse în altă parte | Numai acele preparate care conțin carne și/sau lapte |

excepție fiind laptele praf pentru sugari, alimentele pentru sugari și produsele alimentare speciale necesare din motive medicale, cu condiția ca aceste produse:

* să nu necesite o refrigerare înainte de deschidere;
* să fie produse ambalate de o marcă comercială înregistrată și destinate vînzării directe către consumatorul final;
* să aibă ambalajul intact, mai puțin în cazul în care conținutul este în curs de utilizare;

2) se permite introducerea produselor enumerate în anexa nr. 3 la Regulamentul privind modul de trecere a frontierei de stat a mărfurilor supuse controlului Agenției Naționale pentru Siguranța Alimentelor, cantitatea lor totală nedepăşind limita de greutate de 2 kilograme. Prezenta derogare nu se aplică în cazul produselor provenite din țări sau regiuni ale acesteia pentru care au fost impuse restricții de introducere în Republica Moldova;

3) se permite introducerea produselor pescărești eviscerate, proaspete sau preparate, ori a produselor pescărești prelucrate în sensul definițiilor de la pct. 5 din Hotărîrea Guvernului nr. 435/2010 privind aprobarea Regulilor specifice de igienă a produselor alimentare, cantitatea totală a acestora nedepăşind limita de greutate de 20 de kilograme sau greutatea unui singur pește, luîndu-se în considerare greutatea cea mai mare;

4) se permite introducerea altor produse decît cele menționate la subpct. 2) și 3), cantitatea totală a acestora nedepăşind limita de greutate de 2 kilograme.

**4.**   Persoanele fizice pot introduce produse animaliere destinate hranei animalelor de companie cu condiția ca acestea să nu depășească limita de greutate de 2 kilograme și ca aceste produse:

|  |  |
| --- | --- |
|  |  |

1. să nu necesite o refrigerare înainte de deschidere;
2. să fie produse ambalate de o marcă comercială înregistrată și destinate vînzării directe către consumatorul final;
3. să aibă ambalajul intact, mai puțin în cazul în care conținutul este în curs de utilizare.

**5.** Se permite introducerea produselor supuse carantinei fitosanitare pentru uz personal fără a fi însoțite de certificat fitosanitar în condiţiile în care cantitatea lor totală nu depăşește limita de greutate de 5 kilograme, iar pentru secțiunile de flori și florile în ghiveci limita totală nu trebuie să depăşească 5 bucăți.

În mod obligatoriu trebuie să fie însoțite de certificat fitosanitar și să fie introduse în Catalogul soiurilor de plante al Republicii Moldova, aprobat prin Legea nr. 39/2008, materialul semincer, materialul săditor (inclusiv în scopuri științifice, de selecție).

**6.** Regulile de tranzitare de către persoanele fizice a mărfurilor destinate consumului uman personal stipulate în prezenta anexă vor fi similare celor destinate introducerii.

**7.**   Agenția Națională pentru Siguranța Alimentelor asigură toate punctele de intrare în Republica Moldova cu material informațional, pentru a atrage atenția călătorilor asupra condițiilor sanitar-veterinare și fitosanitare aplicabile transporturilor personale introduse în Republica Moldova.

**8.**   Serviciul Vamal și Inspectoratul General al Poliției de Frontieră permit afișarea materialului informațional prezentat în locuri cu vizibilitate bună.

**9.** Operatorii de transporturi internaționale de pasageri, inclusiv operatorii portuari și aeroportuari și agențiile de turism, precum și serviciile poștale trebuie să atragă atenția clienților lor asupra normelor prevăzute în prezenta anexă.

**10.** Agenția Națională pentru Siguranța Alimentelor în comun cu Serviciul Vamal efectuează controalele oficiale ale transporturilor personale cu produse de origine animală și nonanimală la punctele de inspecție la frontieră în Republica Moldova în vederea verificării respectării condițiilor prevăzute în prezenta anexă.